Gjenstanden i den sperrede bygningen i Oslo var ufarlig

Politiet sperret av en kontorbygning i Oslo sentrum etter mulig granatfunn. Politiets bombegruppe har konkludert med at det var en ufarlig gjenstand.

En gjenstand ble funnet i veggen på en adresse Henrik Ibsens gate. En av politiets bombehunder er her på vei for å undersøke funnet. Inntil videre mener politiet at det ikke er grunn til å evakuere andre bygninger i nærheten. Hans O. Torgersen

23. jan. 2018 10:58 Sist oppdatert 23. januar 2018

Oslopolitiet opplyste tirsdag formiddag på Twitter at de har sperret av Henrik Ibsens Gate 4 etter at renoveringsarbeidere fant en gjenstand i veggen.

Bombegruppen har nå undersøkt gjenstanden og konkludert med at den er ufarlig.

Christian Krohn Engeset ved operasjonssentralen i Oslo-politiet fortalte i 12-tiden at arbeiderne tok et bilde av gjenstanden og sendte den inn til politiet. Bombegruppen mente at gjenstanden burde ses nærmere på, og undersøkte saken.

De konkluderte med at gjenstanden var ufarlig.

Det ligner ikke på en forsvarsgranat, ifølge Engeset, og den lå i en lukket bakgård. Derfor var det ikke aktuelt å evakuere flere bygninger i nærheten.

Henrik Benum Andressen viser bilde av den bombelignende gjenstanden som ble funnet under renoveringsarbeid på en adresse i Henrik Ibsens i Oslo. Larsen, Håkon Mosvold / NTB Scanpix

Politiets innsatsleder, Magnus Strande, forteller til Aftenpostens reporter på stedet at 90 personer er evakuert, og at gjenstanden er omtrent 20 ganger fem centimeter stor.

En av politiets bombehunder har vært og sniffet på gjenstanden, men den markerte ikke.